KOMISIJOS REGLAMENTAS (EB) Nr. 2018/2006
2006 m. gruodžio 20 d.
dėl Bulgarijos ir Rumunijos stojimo į Europos Sąjungą nustatantis pereinamojo laikotarpio priemones, susijusias su pieno ir pieno produktų importo licencijomis pagal Reglamentą (EB) Nr. 2535/2001
EUROPOS BENDRIJŲ KOMISIJA,
atsižvelgdama į Bulgarijos ir Rumunijos stojimo sutartį, ypač į jos 4 straipsnio 3 dalį,
atsižvelgdama į Bulgarijos ir Rumunijos stojimo aktą, ypač į jo 41 straipsnį,
kadangi:
(1)
2001 m. gruodžio 14 d. Komisijos reglamento (EB) Nr. 2535/2001, nustatančio išsamias Tarybos reglamento (EB) Nr. 1255/1999 taikymo taisykles dėl pieno bei pieno produktų importo tvarkos ir tarifinių kvotų atidarymo (1), 2 antraštinės dalies 1 skyriaus 2 skirsnyje nustatytos konkrečios nuostatos dėl pareiškėjų, kurie kreipiasi dėl importo licencijų, patvirtinimo. Siekiant užtikrinti galimybę Bulgarijos ir Rumunijos (toliau - naujųjų valstybių narių) ūkio subjektams nuo šių šalių įstojimo datos į Europos Sąjungą gauti importo licencijas, turėtų būti priimtos pereinamojo laikotarpio priemonės.
(2)
Naujųjų valstybių narių ūkio subjektams nuo 2007 m. sausio 1 d. iki birželio 30 d. turėtų būti suteikta galimybė be išankstinio patvirtinimo kreiptis dėl importo licencijų pagal tarifines kvotas, minimas Reglamento (EB) Nr. 2535/2001 prieduose.
(3)
Šie ūkio subjektai turėtų įrodyti, kad jie yra prekybininkai ir verčiasi reguliaria prekybine veikla. Atsižvelgiant į reikalavimą pateikti prekybinės veiklos įrodymus, naujųjų valstybių narių pareiškėjams turėtų būti suteikta galimybė kaip ataskaitinius prekybinės veiklos metus pasirinkti 2005 m., o ne 2006 m., jei jie gali įrodyti, kad dėl išskirtinių aplinkybių jie negalėjo 2006 m. importuoti ar eksportuoti reikiamo pieno produktų kiekio.
(4)
Naujųjų valstybių narių institucijos iki 2007 m. sausio 20 d. Komisijai turėtų pateikti sąrašą, kuriame būtų nurodyti visi reikalavimus atitinkantys ūkio subjektai. Siekiant sudaryti sąlygas lengviau identifikuoti visus pareiškėjus ir palengvinti licencijų perdavimą, turėtų būti apibrėžti kiekvieno ūkio subjekto pateiktini duomenys. Be to, reikalavimus atitinkantiems naujųjų valstybių narių ūkio subjektams turėtų būti leista perduoti importo licencijas.
(5)
Todėl būtina numatyti tam tikras nuostatas, leidžiančias nukrypti nuo Reglamento (EB) Nr. 2535/2001.
(6)
Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 2535/2001 2 antraštinės dalies I skyriaus 2 skirsnio, Bulgarijoje ir Rumunijoje (toliau - naujosiose valstybėse narėse) įsisteigę ūkio subjektai importo licencijų paraiškas 2007 m. sausio 1 d. - birželio 30 d. kvotoms gali pateikti be išankstinio naujųjų valstybių narių, kuriose jie įsisteigę, kompetentingų institucijų patvirtinimo.
2 straipsnis
1. Nukrypstant nuo Reglamento (EB) Nr. 2535/2001 11 straipsnio, naujosiose valstybėse narėse įsisteigę ūkio subjektai importo licencijų paraiškas kvotoms, nurodytoms šio reglamento 1 straipsnyje, gali pateikti tik valstybėje narėje, kurioje jie yra įsisteigę.
2. Licencijų paraiškos iš pareiškėjų priimamos tik tuo atveju, jei kartu pateikiami šie dokumentai:
a)
įrodymas, kad 2006 m. pareiškėjas importavo arba eksportavo bent 25 tonas pieno produktų, klasifikuojamų Kombinuotosios nomenklatūros 04 skyriuje, vykdydamas ne mažiau kaip keturias atskiras operacijas;
b)
dokumentai ir informacija, tinkamai patvirtinantys pareiškėjo tapatybę ir statusą, visų pirma:
i)
pagal nacionalinės teisės reikalavimus parengti dokumentai, susiję su įmonės sąskaitomis arba mokesčių įsipareigojimais,
ii)
PVM mokėtojo kodas, jei numatyta pagal nacionalinę teisę, ir
iii)
registracijos prekybos registre dokumentas, jei numatyta pagal nacionalinę teisę.
3. 2 dalies a punkto atveju ataskaitiniai metai yra 2005 m., jei importuotojas gali įrodyti, kad 2006 m. dėl išskirtinių aplinkybių jis neturėjo galimybės importuoti arba eksportuoti nustatyto pieno produktų kiekio.
4. Taikant šį straipsnį produktų įvežimas ir išvežimas perdirbti nėra laikomas importu ar eksportu.
3 straipsnis
1. Naujųjų valstybių narių kompetentingos institucijos iki 2007 m. sausio 20 d. Komisijai išsiunčia ūkio subjektų, pagal 1 straipsnį pateikusių importo licencijų paraiškas 2007 m. sausio 1 d. - birželio 30 d. kvotoms ir atitinkančių 2 straipsnyje nustatytas sąlygas, sąrašą. Šie sąrašai sudaromi pagal Reglamento (EB) Nr. 2535/2001 XIV priede pateiktą pavyzdį, išskyrus patvirtinimo numerį.
2. Komisija šiuos 1 dalyje nurodytus sąrašus perduoda kitų valstybių narių kompetentingoms institucijoms.
4 straipsnis
Nukrypstant nuo Reglamento (EB) Nr. 2353/2001 16 straipsnio 4 dalies, importo licencijos, išduotos 2007 m. sausio 1 d. - birželio 30 d. kvotoms, gali būti perduotos tik tiems fiziniams arba juridiniams asmenims, kurie yra patvirtinti pagal to reglamento 2 skirsnį, ir fiziniams arba juridiniams asmenims, išvardytiems šio reglamento 3 straipsnyje nurodytuose sąrašuose.
5 straipsnis
Šis reglamentas įsigalioja Bulgarijos ir Rumunijos stojimo į Europos Sąjungą sutarties įsigaliojimo dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2006 m. gruodžio 20 d.